
Το ζήτημα της επίσημης ενημέρωσης της Βουλής για το ολιστικό σχέδιο που παρουσίασε ο Υπουργός Οικονομικών κ. Ευκλείδης Τσακαλώτος στο Eurogroup της Σόφιας, έθεσε με Ερώτηση του ο Βουλευτής Κορινθίας Χρίστος Δήμας. Ο κ. Δήμας, σημειώνει στο κείμενο της Ερώτησης πως ενώ το σχέδιο παρουσιάστηκε στους εταίρους, δεν έχει παρουσιαστεί ακόμα στην εθνική αντιπροσωπεία, ούτε τους παραγωγικούς φορείς της χώρας.


Αναλυτικά το κείμενο της Ερώτησης

Θέμα: Παρουσίαση και περιεχόμενο του αναπτυξιακού σχεδίου της Κυβέρνησης

κ. Υπουργοί,

σύμφωνα με δημοσιεύματα του Τύπου, στο Eurogroup της Σόφιας, ο Υπουργός Οικονομικών κ. Ευκλείδης Τσακαλώτος παρουσίασε έγγραφο με τίτλο Ελλάδα: «Αναπτυξιακή Στρατηγική για το Μέλλον» (Greece: A Growth Strategy for the Future), το οποίο αποτελεί το αναπτυξιακό σχέδιο της Κυβέρνησης για την περίοδο μετά τη λήξη του υπάρχοντος μνημονιακού προγράμματος.

Παρά τις εκτεταμένες διαρροές για το περιεχόμενο του, προκαλεί εύλογες απορίες το γεγονός πως μέχρι σήμερα δεν υπάρχει ουδεμία επίσημη ενημέρωση στο εθνικό Κοινοβούλιο για το τι περιλαμβάνει, αλλά και τον προγραμματισμό και τις προϋποθέσεις υλοποίησης του.

Κατόπιν των παραπάνω, ερωτάσθε:

— Πότε θα παρουσιαστεί στην εθνική αντιπροσωπεία και τους παραγωγικούς φορείς, το παραπάνω σχέδιο; Με ποια διαδικασία αποφασίστηκε και ποια μορφή διαβούλευσης ακολουθήθηκε για την οριστικοποίηση του; Υπάρχει προγραμματισμός για την έναρξη υλοποίησης του;

